### NN 20/2026 (27.2.2026.), Izmjene i dopune Sudskog poslovnika

MINISTARSTVO PRAVOSUĐA, UPRAVE I DIGITALNE TRANSFORMACIJE

225

Na temelju članka 76. stavka 1. Zakona o sudovima (»Narodne novine«, broj 28/13., 33/15., 82/15., 82/16., 67/18., 21/22., 16/23., 155/23., 36/24. i 136/25.) ministar pravosuđa, uprave i digitalne transformacije donosi

IZMJENE I DOPUNE SUDSKOG POSLOVNIKA

Članak 1.

U Sudskom poslovniku (»Narodne novine«, broj 37/14., 49/14., 8/15., 35/15., 123/15., 45/16., 29/17., 33/17., 34/17., 57/17., 101/18., 119/18., 81/19., 128/19., 39/20., 47/20., 138/20., 147/20., 70/21., 99/21., 145/21., 23/22., 12/23.,122/23., 55/24. i 136/24.) članak 59. stavak 2. mijenja se i glasi:

»(2) Ako izreka sudske odluke ima više dijelova, dijelovi se označavaju rednim rimskim brojevima (I., II., III.,…).«.

Članak 2.

Članak 90. mijenja se i glasi:

»(1) Postupak u povodu zahtjeva za zaštitu prava na suđenje u razumnom roku provodi se u spisu sudske uprave.

(2) Predsjednik suda zatražit će od suca odnosno predsjednika sudskog vijeća koje postupa u predmetu dostavu izvješća o stanju predmeta, u kojem je sudac odnosno predsjednik sudskog vijeća dužan iscrpno izvijestiti o duljini trajanja postupka, svim radnjama koje su poduzeli sud, stranke i drugi sudionici u postupku, o vremenu kada su radnje poduzete te sve druge podatke koji su od važnosti za tijek postupka, kao što su primjerice predmet spora, vrijednost predmeta spora, poštivanje rokova od strane stranaka i drugih sudionika u postupku, odlukama suda tijekom postupka, razlozima zbog kojih postupak nije okončan te mišljenje o roku u kojem se predmet može riješiti.

(3) Ako predsjednik suda smatra da je radi donošenja odluke potrebno dopuniti izvješće, zatražit će od suca odnosno predsjednika vijeća koji je izvješće sastavio dopunu izvješća s naznakom na koje okolnosti se mora odnositi.

(4) Dopunu izvješća iz stavka 3. ovog članka sudac odnosno predsjednik vijeća dužan je dostaviti bez odgode.

(5) Ako sudac odnosno vijeće ne riješi predmet u roku određenom u rješenju kojim se utvrđuje osnovanost zahtjeva, sudac odnosno predsjednik vijeća dužan je predsjedniku suda dostaviti izvješće, u kojem ga je dužan iscrpno izvijestiti o svim objektivnim i subjektivnim razlozima nepoštivanja roka.«.

Članak 3.

Iza članka 133. dodaju se naziv odjeljka i članak 133.a koji glase:

»6. Postupanje s nacrtima odluka županijskih i visokih sudova

Članak 133.a

(1) Nacrti odluka županijskih i visokih sudova prije vijećanja i glasanja dostavljaju se odjelima za praćenje i proučavanje sudske prakse.

(2) Nakon što je o sadržaju spisa izvijestio članove sudskog vijeća, sudac izvjestitelj sastavlja nacrt sudske odluke koju donosi sudsko vijeće te ga dostavlja odjelima iz stavka 1. ovoga članka.

(3) Nacrte ostalih sudskih odluka odjelima iz stavka 1. ovoga članka dostavlja sudac pojedinac.

(4) Odjeli iz stavka 1. ovoga članka dužni su u što kraćem roku, a najkasnije u roku od 15 dana od dana primitka odnosno u roku od 30 dana u složenijim predmetima, obavijestiti suca izvjestitelja odnosno suca pojedinca odstupa li nacrt od ustaljene prakse i je li praksa toga suda u vezi s pravnim pitanjem o kojem se odlučuje jedinstvena.

(5) U obavijesti o postojanju odstupanja iz stavka 4. ovoga članka potrebno je uputiti na odgovarajuću sudsku praksu.

(6) Sudska odluka donosi se nakon primitka obavijesti iz stavka 4. ovoga članka.«.

Članak 4.

U članku 177. stavak 3. briše se.

Stavci 4. – 9. postaju stavci 3. – 8.

Članak 5.

U članku 188. točki 1. riječi: »Upisnik za predmete zahtjeva za isplatu primjerene naknade zbog povrede prava na suđenje u razumnom roku Kzp II.« brišu se.

U točki 2. riječi: »Upisnik za predmete zahtjeva za isplatu primjerene naknade zbog povrede prava na suđenje u razumnom roku Gzp II.« brišu se.

Točka 3. briše se.

Članak 6.

U članku 188.a riječi: »Upisnik za predmete zahtjeva za isplatu primjerene naknade zbog povrede prava na suđenje u razumnom roku Kzp II.« brišu se.

Članak 7.

U članku 192. riječi: »Upisnik za predmete zahtjeva za isplatu primjerene naknade zbog povrede prava na suđenje u razumnom roku Gzp II.« brišu se.

Članak 8.

U članku 194. riječi: »Upisnik za predmete zahtjeva za isplatu primjerene naknade zbog povrede prava na suđenje u razumnom roku Uzp II.« brišu se.

Članak 9.

U članku 195. točki 1. riječi: »Upisnik žalbi za kaznene predmete zahtjeva za zaštitu prava na suđenje u razumnom roku – vijeće od 3 suca Kžzp I

Upisnik za kaznene predmete zahtjeva za isplatu primjerene naknade zbog povrede prava na suđenje u razumnom roku Kzp II

Upisnik žalbi za kaznene predmete zahtjeva za isplatu primjerene naknade zbog povrede prava na suđenje u razumnom roku – vijeće od 5 sudaca Kžzp II

Upisnik za kaznene predmete zahtjeva za zaštitu prava na suđenje u razumnom roku Kzp« brišu se.

U točki 2. riječi: »Upisnik žalbi za građanske predmete zahtjeva za zaštitu prava na suđenje u razumnom roku – vijeće od 3 suca Gžzp I

Građanski predmeti zahtjeva za isplatu primjerene naknade zbog povrede prava na suđenje u razumnom roku Gzp II

Upisnik žalbi za građanske predmete zahtjeva za isplatu primjerene naknade zbog povrede prava na suđenje u razumnom roku Gžzp II

Upisnik za građanske predmete zahtjeva za zaštitu prava na suđenje u razumnom roku Gzp« brišu se.

Članak 10.

U članku 196. stavku 1. riječi: »Upisnik za predmete zahtjeva za suđenje u razumnom roku Su-Gzp I, Su-Kzp I, Su-Uzp I, Su-Pzp I

Upisnik za predmete zahtjeva za suđenje u razumnom roku Su-Gžzp I, Su-Kžzp I, Su-Užzp I, Su-Pžzp I« brišu se.

Stavak 3. mijenja se i glasi:

»(3) Općinski, trgovački, upravni, županijski i visoki sudovi te Vrhovni sud Republike Hrvatske za predmete zahtjeva za zaštitu prava na suđenje u razumnom roku vode Su-Gzp, Su-Kzp, Su-Uzp i Su-Pzp upisnike.«.

Članak 11.

Naziv: »59. Upisnik za predmete zahtjeva za isplatu primjerene naknade zbog povrede prava na suđenje u razumnom roku (Gzp II, Kzp II, Uzp II i Pzp II, Gžzp II i Kžzp II)« iznad članka 260. i članak 260. brišu se.

Članak 12.

Naziv iznad članka 261. i članak 261. mijenjaju se i glase:

»59. Upisnik za predmete zahtjeva za zaštitu prava na suđenje u razumnom roku (Kžzp i Gžzp)

Članak 261.

U Upisnik Gžzp i Kžzp sudsko vijeće od tri suca i sudsko vijeće od pet sudaca Vrhovnog suda Republike Hrvatske upisuju datum primitka žalbe, tko je izjavio žalbu, naziv prvostupanjskog suda, određeni rok u kojem niži sud mora donijeti odluku, određena visina naknade, datum otpremanja rješenja, datum pravomoćnosti rješenja, datum žalbe, datum odbacivanja žalbe, datum otpremanja spisa, kratki sadržaj rješenja Vrhovnog suda Republike Hrvatske, datum otpremanja rješenja Vrhovnog suda Republike Hrvatske i je li podnesena ustavna tužba.«.

Članak 13.

Naziv iznad članka 264. i članak 264. mijenjaju se i glase:

»3. Upisnik za predmete zahtjeva za suđenje u razumnom roku (Su-Gzp I, Su-Kzp I, Su-Uzp I, Su- Pzp, Su-r)

Članak 264.

U upisnike Su-Gzp, Su-Kzp, Su-Uzp i Su-Pzp predsjednici općinskih, trgovačkih, upravnih, županijskih i visokih sudova te predsjednik Vrhovnog suda Republike Hrvatske upisuju primljene zahtjeve za zaštitu prava na suđenje u razumnom roku, datum primitka zahtjeva, podnositelja zahtjeva, datum utvrđenja osnovanosti zahtjeva, rok u kojem sud mora donijeti odluku, iznos primjerene naknade koja pripada stranci zbog povrede, datum odbijanja zahtjeva, način rješenja zahtjeva, datum otpremanja rješenja, datum pravomoćnosti rješenja, datum žalbe, datum odbacivanja žalbe i otpremanja spisa Vrhovnom sudu Republike Hrvatske, kratki sadržaj rješenja Vrhovnog suda Republike Hrvatske o žalbi, kao i datum otpremanja rješenja Vrhovnog suda Republike Hrvatske.«.

Članak 14.

Upisi koji se odnose na zahtjeve za zaštitu prava na suđenje u razumnom roku i na zahtjeve za isplatu primjerene naknade zbog povrede prava na suđenje u razumnom roku podnesene prije stupanja na snagu ovih Izmjena i dopuna Sudskog poslovnika provode se u upisnike koji su bili važeći u vrijeme podnošenja zahtjeva.

Članak 15.

Ove Izmjene i dopune objavit će se u »Narodnim novinama«, a stupaju na snagu 1. ožujka 2026.

Klasa: 011-01/13-01/20
 Urbroj: 514-03-03-01/01-26-160
 Zagreb, 13. veljače 2026.

Ministar
 Damir Habijan, v. r.